1. ปัจจัยความเสี่ยง

ลักษณะการประกอบธุรกิจหลักของบริษัทฯ คือ
การรับประกันความเสี่ยงจากลูกค้าที่เป็นบริษัทประกันภัย ตลอดระยะเวลาที่ผ่านมา บริษัทฯ
ได้ใช้หลักวิชาการ ข้อมูลสถิติ และประสบการณ์ตลอด 23 ปี
ในการพัฒนาการวิเคราะห์และการประเมินความเสี่ยง เพื่อให้บริษัทฯ
สามารถบริหารจัดการและควบคุมความเสี่ยง
และให้บริการแก่ลูกค้าได้อย่างมีประสิทธิภาพตามสภาวะตลาดที่เปลี่ยนแปลงเป็นระยะๆ

ปัจจัยความเสี่ยงสำหรับบริษัทฯ สามารถจำแนกออกเป็น 2 ลักษณะ คือ
ความเสี่ยงทางการตลาดโดยทั่วไป ได้แก่
การเปลี่ยนสถานะของลูกค้าที่เป็นบริษัทประกันภัยไทยไปเป็นบริษัทต่างชาติจากนโยบายการเปิดเสรีประกันภัย
การนำเทคโนโลยีและผลิตภัณฑ์ใหม่ๆ เข้ามาสร้างความได้เปรียบในการแข่งขัน
ฐานของลูกค้าที่มีความซับซ้อนและหลากหลายมากยิ่งขึ้น
อย่างไรก็ตามการเปลี่ยนแปลงดังกล่าวที่ผ่านมาทั้งในอดีตและคาดว่าในระยะ 3 – 5 ปีข้างหน้า
จะยังไม่ส่งผลกระทบอันเป็นสาระสำคัญต่อการดำเนินธุรกิจของบริษัทฯ
หรือสัญญาประกันภัยต่อส่วนใหญ่ที่มีอยู่ระหว่างกันแต่อย่างใด
แม้ว่าสัญญาเหล่านี้จะเป็นสัญญาที่ฝ่ายใดฝ่ายหนึ่งสามารถบอกเลิกได้ก็ตาม
เนื่องจากบริษัทต่างๆเหล่านี้ยังคงมีความจำเป็นต้องทำประกันภัยต่ออยู่เพื่อกระจายความเสี่ยง
และส่วนหนึ่งจะต้องทำประกันภัยต่อกับบริษัทประกันภัยต่อในประเทศอยู่ต่อไป
เพื่อให้เป็นไปตามนโยบายหรือข้อกำหนดของกรมการประกันภัยที่ให้มีการเก็บเบี้ยประกันภัยไว้ในประเทศให้มากที่สุด
และเพื่อให้การดำเนินธุรกิจในอนาคตมีประสิทธิภาพและประสิทธิผลสูงสุด
สามารถตอบสนองความต้องการของลูกค้าได้ทุกกลุ่มทันการเปลี่ยนแปลง
บริษัทฯได้เปลี่ยนแนวทางตลาดให้เป็นแบบเชิงรุก
เน้นการบริการที่ยึดความพึงพอใจของลูกค้าเป็นหลัก มีการบริการที่ดีให้กับลูกค้า
เพื่อให้ลูกค้าได้รับความสะดวก รวดเร็วและลดค่าใช้จ่ายในการดำเนินงาน
และพยายามพัฒนาผลิตภัณฑ์ใหม่ๆ เพื่อช่วยลูกค้าขยายตลาด นอกจากนี้บริษัทฯ
ยังได้มุ่งเน้นพัฒนาบุคลากรและปรับเปลี่ยนองค์กรให้สามารถตอบรับกับสภาพตลาดที่เปลี่ยนไป
และสามารถทำการตลาดเชิงรุกได้อย่างมีประสิทธิภาพ

นอกจากปัจจัยเสี่ยงทางการตลาดแล้ว บริษัทฯ ยังมีปัจจัยความเสี่ยงหลัก คือ
ความเสี่ยงจากการรับประกันภัย (Underwriting Risk) ความเสี่ยงจากการลงทุน
ความเสี่ยงด้านความปลอดภัยของข้อมูลสารสนเทศ และความเสี่ยงจากอัตราแลกเปลี่ยนทางการเงิน

1.  ความเสี่ยงจากการรับประกันภัย

  มีความเสี่ยงสำคัญๆ พอสรุปได้ดังนี้

-   ความเสี่ยงจากความเสียหายที่เพิ่มสูงขึ้น หากปัจจัยภายนอกเปลี่ยนแปลงไป เช่น การเกิด
    มหันตภัย หรือ ภัยธรรมชาติขั้นรุนแรง

-   ความเสี่ยงของการเปลี่ยนแปลงในปัจจัยที่มีผลกระทบต่อการควบคุมดูแลธุรกิจประกันภัย
    (Deregulation) เช่น การยกเลิกพิกัดอัตราเบี้ยประกันภัย
    การปล่อยให้มีการแข่งขันกันอย่างเสรี การเปลี่ยนแปลงของสภาพเศรษฐกิจ กฎหมาย สังคม
    เทคโนโลยี และพฤติกรรมผู้บริโภค เป็นต้น

    บริษัทฯ ได้มีมาตรการรองรับความเสี่ยงข้างต้น ดังนี้

-   การรับความเสี่ยงโดยพิจารณาความสมดุลของภัยต่างๆ
    โดยการกระจายความเสี่ยงภัยไปในทางภูมิศาสตร์และประเภทต่างๆ ของความเสี่ยง
    โดยความสมดุลของงานที่บริษัทฯ
    รับเสี่ยงภัยจะยืดหยุ่นไปตามสภาพตลาดที่เปลี่ยนแปลงไปในแต่ละช่วงตามวงจรธุรกิจ

-   การจัดทำ Guideline ในการรับเสี่ยงภัยที่มีมาตรฐานสูง
    โดยอาศัยหลักวิชาการและข้อมูลสถิติที่ทันสมัย พร้อมปรับปรุงให้เข้ากับสภาพตลาดอยู่เสมอ
    บวกกับความรู้และวินัยที่สูงของเจ้าหน้าที่ในการพิจารณารับความเสี่ยง

-   การวางแผนที่รอบคอบชัดเจน
    และการพัฒนาเครื่องมือที่ใช้ในการควบคุมตรวจวัดการดำเนินงาน
    เพื่อให้เป็นไปตามเป้าหมายที่บริษัทฯ วางไว้

-   มีการดำรงเงินกองทุนให้สูงเพียงพอ ตามเกณฑ์มาตรฐานสากล

-   บริษัทฯ มีนโยบายการจัดตั้งเงินสำรองที่สูงเพียงพอต่อการเสี่ยงภัยในอนาคตในแบบอนุรักษ์นิยม
    และมีการจัดเงินสำรองสำหรับค่าสินไหมที่เกิดขึ้นแล้วแบบเต็มมูลค่า โดยไม่มีส่วนลดใดๆ

-   มีการจัดซื้อประกันภัยต่อแบบความเสียหายส่วนเกิน (Excess of Loss Protection)
    ที่เป็นเครื่องมือที่ดีที่สุดในการควบคุมความเสี่ยงของภัยที่รับไว้เองไม่ให้เกิดความผันผวนกระทบต่อฐานะการเงินของบริษัทฯ
    แม้จะเกิดมหันตภัยก็ตาม

-   บริษัทฯ มีมาตรการในการควบคุมการทำประกันภัยต่อช่วงที่รัดกุม
    สำหรับการเสี่ยงภัยในลักษณะต่างๆ นอกจากนี้ บริษัทฯ
    มีการตั้งมาตรฐานของบริษัทที่รับประกันภัยต่อช่วง ให้อยู่ในระดับที่มีความมั่นคงสูง
    และเชื่อถือได้ตามมาตรฐานโลก

    1.  ความเสี่ยงจากการลงทุน

สำหรับในด้านการลงทุน บริษัทฯ มีปัจจัยเสี่ยงที่จะมากระทบจากอัตราดอกเบี้ย, Equity Risks,
และ Credit Risks ซึ่งทางบริษัทฯ ได้มีการวางแผนเพื่อรองรับความเสี่ยงเหล่านี้ ดังนี้

-   การกระจายการลงทุนไปในธุรกิจต่างๆ เพื่อลดความเสี่ยง (Diversification)

-   บริษัทฯ มีกระบวนการพิจารณาการลงทุนอย่างรอบคอบ
    และมีนโยบายที่จะหลีกเลี่ยงการลงทุนในหลักทรัพย์ที่มีความเสี่ยงสูงประเภทการเก็งกำไร
    และจะเน้นการลงทุนในสินทรัพย์ที่มีคุณภาพและให้ผลตอบแทนที่แน่นอน

-   การจัดทำแผนการลงทุน เพื่อให้ผู้ที่เกี่ยวข้องนำไปปฏิบัติ
    แผนดังกล่าวจะปรับปรุงไปตามสถานการณ์และสภาพเศรษฐกิจในขณะนั้น นอกจากนี้
    งานด้านลงทุนยังได้รับการดูแลอย่างใกล้ชิดจากฝ่ายบริหาร
    เนื่องจากรายได้จากการลงทุนเป็นรายได้หลักส่วนหนึ่งของบริษัทฯ

    1.  ความปลอดภัยของระบบข้อมูลสารสนเทศ (Information Technology)

บริษัทฯ ได้ให้ความสำคัญอย่างมากกับความปลอดภัยของข้อมูลต่างๆ โดยเฉพาะข้อมูลสถิติ
จึงได้มีการสร้างระบบป้องกันความปลอดภัยของข้อมูลด้วยระบบสำรองข้อมูล
เพื่อรองรับเหตุฉุกเฉินอันอาจจะเกิดขึ้น

  1.4 ความเสี่ยงจากอัตราแลกเปลี่ยนทางการเงิน (Currency Risk)

สำหรับธุรกิจประกันภัยต่อที่มีแหล่งงานจากต่างประเทศ ความเสี่ยงส่วนหนึ่ง คือ
ผลกระทบจากความผันผวนของอัตราแลกเปลี่ยน แต่จะเป็นไปในขอบเขตจำกัด
ทั้งนี้เพราะเบี้ยประกันภัยต่อที่รับและค่าทดแทนความเสียหายที่อาจเกิดขึ้นจะอยู่ในเงินตราสกุลเดียวกัน
อย่างไรก็ตาม สัดส่วนของเบี้ยประกันภัยต่อรับสุทธิจากต่างประเทศในปี 2543 มีเพียงร้อยละ 2
ฉะนั้นการเปลี่ยนแปลงของอัตราแลกเปลี่ยนถ้าจะมี จะไม่มีอิทธิพลต่อผลการดำเนินงานของบริษัทฯ
อย่างเป็นสาระสำคัญ